“Davlat va xoʻjalik boshqaruvi organlari, mahalliy davlat hokimiyati organlari tomonidan Oʻzbekiston Respublikasi Vazirlar Mahkamasiga kiritiladigan normativ-huquqiy hujjatlar loyihalarini tayyorlash, yuridik-texnik jihatdan rasmiylashtirish va huquqiy ekspertizadan oʻtkazish tartibi toʻgʻrisida uslubiy koʻrsatmalarni tasdiqlash haqida”gi buyruqqa oʻzgartirish va qoʻshimchalar kiritish toʻgʻrisida
(order, 2017-01-10)

Oʻzbekiston Respublikasining “Normativ-huquqiy hujjatlar toʻgʻrisida”gi Qonuni, Oʻzbekiston Respublikasi Prezidentining 2011-yil 23-avgustdagi PQ-1602-son qarori bilan tasdiqlangan Oʻzbekiston Respublikasi Adliya vazirligi toʻgʻrisidagi nizom, Vazirlar Mahkamasining 2005-yil 14-fevraldagi 62-son qarori bilan tasdiqlangan Oʻzbekiston Respublikasi Vazirlar Mahkamasining Reglamenti hamda Vazirlar Mahkamasining 2016-yil 17-oktabrdagi 345-son “Oʻzbekiston Respublikasi Hukumatining qonun loyihalariga doir faoliyatini yanada takomillashtirish chora-tadbirlari toʻgʻrisida”gi qaroriga muvofiq buyuraman: 1. Oʻzbekiston Respublikasi adliya vazirining 2012-yil 9-apreldagi 83-mh-son “Davlat va xoʻjalik boshqaruvi organlari, mahalliy davlat hokimiyati organlari tomonidan Oʻzbekiston Respublikasi Vazirlar Mahkamasiga kiritiladigan normativ-huquqiy hujjatlar loyihalarini tayyorlash, yuridik-texnik jihatdan rasmiylashtirish va huquqiy ekspertizadan oʻtkazish tartibi toʻgʻrisida uslubiy koʻrsatmalarni tasdiqlash haqida”gi buyrugʻiga (roʻyxat raqami 2352, 2012-yil 9-aprel) (Oʻzbekiston Respublikasi qonun hujjatlari toʻplami, 2012-y., 15-son, 173-modda) ilovaga muvofiq oʻzgartirish va qoʻshimchalar kiritilsin. 2. Mazkur buyruq davlat roʻyxatidan oʻtkazilsin va Idoraviy normativ-huquqiy hujjatlarni davlat roʻyxatidan oʻtkazish boshqarmasi (B. Boliyev) Idoraviy normativ-huquqiy hujjatlarning davlat reyestriga tegishli yozuv kiritsin. 3. Jinoiy, maʼmuriy va ijtimoiy qonunchilik boshqarmasi (D. Kalandarov) va Qonun hujjatlarini turkumlash va huquqiy axborot boshqarmasi (Sh. Saidov) ushbu idoraviy normativ-huquqiy hujjatni “Oʻzbekiston Respublikasi qonun hujjatlari toʻplami” — “Sobraniye zakonodatelstva Respubliki Uzbekistan”da nashr etilishini taʼminlasin. 4. Jinoiy, maʼmuriy va ijtimoiy qonunchilik boshqarmasi (D. Kalandarov) Iqtisodiy qonunchilik boshqarmasi (I. Xalpayev), Qonun hujjatlarini turkumlash va huquqiy axborot boshqarmasi (Sh. Saidov) bilan birgalikda ikki hafta muddatda davlat va xoʻjalik boshqaruvi organlari, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklarining yuridik xizmati xodimlari uchun Vazirlar Mahkamasining 2016-yil 17-oktabrdagi 345-son “Oʻzbekiston Respublikasi Hukumatining qonun loyihalariga doir faoliyatini yanada takomillashtirish chora-tadbirlari toʻgʻrisida”gi qarori, shuningdek mazkur buyruqning mazmun va mohiyatini tushuntirish yuzasidan seminar tashkil etsin. 5. Mazkur buyruq rasmiy eʼlon qilingan kundan eʼtiboran kuchga kiradi. 6. Mazkur buyruqning ijrosini nazorat qilish vazir oʻrinbosari A. Usmanov zimmasiga yuklansin. 1. Buyruqning muqaddimasi quyidagi tahrirda bayon etilsin: “Oʻzbekiston Respublikasining “Normativ-huquqiy hujjatlar toʻgʻrisida”gi Qonuni, Oʻzbekiston Respublikasi Prezidentining 2011-yil 23-avgustdagi PQ-1602-son “Oʻzbekiston Respublikasi Adliya vazirligi faoliyatini yanada takomillashtirish chora-tadbirlari toʻgʻrisida”gi qarori, Vazirlar Mahkamasining 2005-yil 14-fevraldagi 62-son qarori bilan tasdiqlangan Oʻzbekiston Respublikasi Vazirlar Mahkamasining Reglamenti, Vazirlar Mahkamasining 2016-yil 17-oktabrdagi 345-son “Oʻzbekiston Respublikasi Hukumatining qonun loyihalariga doir faoliyatini yanada takomillashtirish chora-tadbirlari toʻgʻrisida”gi qaroriga muvofiq, shuningdek davlat va xoʻjalik boshqaruvi organlari, mahalliy davlat hokimiyati organlari tomonidan Oʻzbekiston Respublikasi Vazirlar Mahkamasiga kiritiladigan normativ-huquqiy hujjat loyihalarini tayyorlash, yuridik-texnik rasmiylashtirish va huquqiy ekspertizadan oʻtkazish faoliyatini yanada takomillashtirish maqsadida buyuraman”. 2. Uslubiy koʻrsatmalarda: a) 1-bandning birinchi xatboshisi quyidagi tahrirda bayon etilsin: “Mazkur Uslubiy koʻrsatmalar Oʻzbekiston Respublikasining “Normativ-huquqiy hujjatlar toʻgʻrisida”gi, “Qonunlar loyihalarini tayyorlash va Oʻzbekiston Respublikasi Oliy Majlisining Qonunchilik palatasiga kiritish tartibi toʻgʻrisida”gi qonunlariga, Oʻzbekiston Respublikasi Prezidentining 2011-yil 23-avgustdagi PQ-1602-son “Oʻzbekiston Respublikasi Adliya vazirligi faoliyatini yanada takomillashtirish chora-tadbirlari toʻgʻrisida”gi qarori, Vazirlar Mahkamasining 2005-yil 14-fevraldagi 62-son qarori bilan tasdiqlangan Oʻzbekiston Respublikasi Vazirlar Mahkamasi Reglamenti (keyingi oʻrinlarda Vazirlar Mahkamasi Reglamenti deb yuritiladi) hamda Vazirlar Mahkamasining 2016-yil 17-oktabrdagi 345-son “Oʻzbekiston Respublikasi Hukumatining qonun loyihalariga doir faoliyatini yanada takomillashtirish chora-tadbirlari toʻgʻrisida”gi qaroriga muvofiq davlat va xoʻjalik boshqaruvi organlari hamda mahalliy davlat hokimiyati organlari tomonidan Oʻzbekiston Respublikasi Vazirlar Mahkamasiga kiritiladigan normativ-huquqiy hujjatlar loyihalarini (keyingi oʻrinlarda loyihalar deb yuritiladi) tayyorlash, yuridik-texnik jihatdan rasmiylashtirish va huquqiy ekspertizadan oʻtkazish tartibini belgilaydi”; b) 2-banddan “(Oʻzbekiston Respublikasi Oliy Majlisi palatalarining Axborotnomasi, 2011-y., 1-son, 15-modda)” degan soʻzlar chiqarib tashlansin; v) 3-bandning uchinchi xatboshisidan “va boshqa normativ-huquqiy hujjatlar” degan soʻzlar chiqarib tashlansin; g) 51-band quyidagi tahrirda bayon etilsin: “51. Qonun loyihalarini ishlab chiqish reja-grafik asosida amalga oshiriladi. Reja-grafik, agar qonun loyihasini tayyorlash toʻgʻrisidagi topshiriqda oʻzgacha hol nazarda tutilmagan boʻlsa, ishlab chiquvchining birinchi rahbari (istisno hollarda — uning birinchi oʻrinbosari) tomonidan tasdiqlanadi. Boshqa normativ-huquqiy hujjatlar loyihalarini ishlab chiqish ham reja-grafik asosida amalga oshirilishi mumkin. Reja-grafikni ijro etishning borishi monitoringi yuridik xizmat tomonidan amalga oshiriladi va monitoring natijalari har oyda muhokama qilish uchun ishlab chiquvchining rahbariga kiritiladi”; d) 7-bandning birinchi xatboshisidan “(Oʻzbekiston Respublikasi Oliy Majlisining Axborotnomasi, 2003-y., 9-10-son, 138-modda)” degan soʻzlar chiqarib tashlansin; e) 8-banddan “Ishlab chiqilayotgan loyiha bir xil yuridik kuchga ega boʻlgan boshqa normativ-huquqiy hujjatlarga yoki ularning qismlariga oʻzgartirish va qoʻshimchalar kiritishni yoxud ularni yoki ularning qismlarini oʻz kuchini yoʻqotgan deb topishni talab etgan taqdirda, ushbu oʻzgartirish va qoʻshimchalar, shuningdek ularni oʻz kuchini yoʻqotgan deb topish toʻgʻrisidagi takliflar ishlab chiqilayotgan loyihaga kiritiladi yoki soni ancha koʻp boʻlgan taqdirda u bilan ayni bir vaqtda alohida loyiha koʻrinishida kiritiladi. Bunda, tegishli taqqoslash jadvali ham tayyorlanadi” degan soʻzlar chiqarib tashlansin; j) 9-band quyidagi mazmundagi uchinchi jumla bilan toʻldirilsin: “Ishchi guruhlarni (komissiyalarni) tashkil etish toʻgʻrisidagi qaror ularning shaxsiy tarkibi koʻrsatilgan holda ishlab chiquvchining rahbari tomonidan qabul qilinadi”; z) 15-bandning beshinchi xatboshisi quyidagi tahrirda bayon etilsin: “Oʻzbekiston Respublikasi Oliy Majlisi Qonunchilik palatasi Kengashining va Oʻzbekiston Respublikasi Oliy Majlisi Senati Kengashining 2015-yil 15-sentabrdagi 220-III/KQ-41-III-son Qoʻshma qarori bilan tasdiqlangan Qonun loyihasi tayyorlanayotganda xalqaro hujjatlar va xorijiy mamlakatlar qonun hujjatlari qoidalarining qiyosiy tahlilini oʻtkazish uslubiyotiga muvofiq xalqaro hujjatlarning tegishli qoidalari va chet el mamlakatlari qonun hujjatlarini, Oʻzbekiston Respublikasi qonunchiligini, tegishli xalqaro tajribani Oʻzbekiston Respublikasi sharoitida qoʻllash maqbulligi toʻgʻrisidagi asosli takliflarni ketma-ketlik tartibida koʻrsatgan holda tahliliy qiyosiy jadval tayyorlaydi”; i) 16-bandning birinchi xatboshidagi “axborot” degan soʻz “axborot-tahliliy” degan soʻzlar bilan almashtirilsin; k) 17-band quyidagi tahrirda bayon etilsin: “17. Qonun konsepsiyasida quyidagilar aks ettirilishi lozim: huquqiy jihatdan tartibga solishning asosiy gʻoyasi, maqsadi va predmeti; tegishli ijtimoiy munosabatlarni huquqiy jihatdan tartibga solishning mazkur sohada amalda boʻlgan qonunlar hamda boshqa normativ-huquqiy hujjatlar tahlili ilova qilingan holdagi umumiy tavsifi va holatiga berilgan baho; qonun loyihasini ishlab chiqish zaruriyati asoslari; qonun loyihasining asosiy qoidalari; boʻlajak qonunning sotsial-iqtisodiy, huquqiy va boshqa oqibatlari taxmini”; l) quyidagi mazmundagi 171 — 176-bandlar bilan toʻldirilsin: “171. Huquqiy jihatdan tartibga solishning asosiy gʻoyasi, maqsadi va predmetini belgilashda konsepsiyada qonun loyihasining mazmuni, u erishishga yoʻnaltirilgan asosiy vazifalar va maqsadlar, u tartibga solishi kerak boʻlgan ijtimoiy munosabatlar ochib beriladi, shuningdek uning amal qilishi tatbiq etiladigan qoʻllash sohasi, huquqiy munosabatlar subyektlarining vakolatlari (huquqlari va majburiyatlari) bayon qilinadi. 172. Tegishli ijtimoiy munosabatlarni huquqiy jihatdan tartibga solishning umumiy tavsifida va uning holatini baholashda ushbu sohada amal qiluvchi normativ-huquqiy hujjatlarning holati aks ettiriladi, xususan: tegishli sohada huquqiy munosabatlarni tartibga soluvchi normativ-huquqiy hujjatlar, shuningdek Oʻzbekiston Respublikasining xalqaro shartnomalari; qonun hujjatlaridagi boʻshliqlar va ziddiyatlar, eskirgan, amalda oʻz ahamiyatini yoʻqotgan, samarasiz yoxud amalga oshirish mexanizmiga ega boʻlmagan qoidalarning mavjudligi; huquqiy jihatdan tartibga solishning mavjud kamchiliklarini bartaraf etishning oqilona va eng samarali usullari; xalqaro huquqning umumiy eʼtirof etilgan prinsiplari va normalari, shuningdek xorijiy mamlakatlarda huquqiy jihatdan tartibga solish tajribasi; statistika, jamiyatshunoslik, siyosatshunoslik, shuningdek boshqa ilmiy tadqiqotlar oʻtkazish natijalari; boʻlajak qonunni amalga oshirish uchun qabul qilinishi zarur boʻlgan qonunosti normativ-huquqiy hujjatlar roʻyxati koʻrsatiladi. 173. Qonun loyihasini ishlab chiqish zaruriyatining asoslarida qonunni qabul qilish zarurligidan dalolat beruvchi dalillar bayon qilinadi. Bayon qilinadigan dalillar aniq, asoslangan boʻlishi va muammoning amaldagi qonun hujjatlarining takomillashmaganligi bilan sabab-oqibat aloqasi belgilanishi kerak. Shuningdek qonun loyihasi tegishli boʻlgan qonun hujjatlari tarmogʻi, u amalga oshirishga yoʻnaltirilgan Oʻzbekiston Respublikasi Konstitutsiyasi va qonunlari qoidalari, shuningdek huquqiy tizim uchun uning ahamiyati koʻrsatiladi. 174. Qonun loyihasining asosiy qoidalarida boʻlajak qonunda belgilanadigan qoidalar, qisqa mazmuni bilan birgalikda uning namunaviy tuzilmasi, imkoniyat boʻlganda boʻlimlar, kichik boʻlimlar, boblar, paragraflar va moddalar bayon qilinadi. 175. Boʻlajak qonunning sotsial-iqtisodiy, huquqiy va boshqa oqibatlari taxmini taxmin qilinayotgan oqibatlar va uni amalga oshirishning kutilayotgan pirovard natijalari tavsifini oʻz ichiga oladi. Bunda boʻlajak qonun amalga oshirilishining nafaqat ijobiy, balki boʻlishi mumkin boʻlgan salbiy oqibatlari hisobga olinishi kerak. Boʻlajak qonunning huquqiy oqibatlarini prognozlashtirishda, zaruriyat boʻlganda, uning ijro etilishini taʼminlaydigan maʼmuriy-huquqiy, sud-huquqiy mexanizmlar ham hisobga olinadi. 176. Ishlab chiquvchi konsepsiyada boshqa zarur maʼlumotlarni ham koʻrsatishi mumkin. Tayyorlangan konsepsiya, agar qonun loyihasini tayyorlash toʻgʻrisidagi topshiriqda oʻzgacha hol nazarda tutilmagan boʻlsa, ishlab chiquvchining rahbari tomonidan tasdiqlanadi, shundan keyin qonun loyihasining bevosita matni tayyorlanadi. Zaruriyat boʻlganda, konsepsiya yuqori turuvchi organlar bilan oldindan kelishilishi mumkin”; m) 58-band quyidagi tahrirda bayon etilsin: “58. Agar tayyorlanadigan qonun loyihasi boshqa qonunlarga oʻzgartirish va qoʻshimchalar kiritish yoxud ularni (toʻliq yoki qisman) oʻz kuchini yoʻqotgan deb topishni talab etsa, ushbu oʻzgartirish va qoʻshimchalar, shuningdek oʻz kuchini yoʻqotgan deb topish boʻyicha takliflar tayyorlanadigan qonun loyihasiga kiritiladi. Oʻzgartirish, qoʻshimchalar kiritish yoki oʻz kuchini yoʻqotgan deb topish kerak boʻlgan qonunlar yoki ularning qismlari katta hajmda boʻlganda, ular qonun loyihasi bilan bir vaqtda alohida qonun loyihasi koʻrinishida taqdim etiladi. Bunda unga tushuntirishlar bilan hujjat matnining amaldagi va taklif etilayotgan tahririning tegishli qiyosiy jadvallari ilova qilinadi”; n) 83-band quyidagi tahrirda bayon etilsin: “83. Qonun hujjatlariga, qonunchilik texnikasi qoidalariga va qonun loyihalariga qoʻyiladigan boshqa talablarga muvofiq boʻlgan taqdirda yuridik xizmat rahbari (yuridik xizmat rahbari lavozimi mavjud boʻlmagan taqdirda yuriskonsult) qonun loyihasiga viza qoʻyadi. Viza qoʻyish qonun loyihasining har bir varagʻining orqa tomoniga imzo qoʻyish orqali amalga oshiriladi”; o) 84-band “rahbari” degan soʻzdan keyin “(yuridik xizmat rahbari lavozimi mavjud boʻlmagan taqdirda yuriskonsult)” degan soʻzlar bilan toʻldirilsin; p) 85-band quyidagi tahrirda bayon etilsin: “85. Yuridik xizmatning huquqiy xulosasida: normativ-huquqiy hujjat ishlab chiqilishi topshirilgan normativ-huquqiy hujjatlar (topshiriq aks etgan normativ-huquqiy hujjatning nomi, qabul qilingan sanasi, raqami, eʼlon qilingan rasmiy manbasi, tegishli modda yoki band (kichik band, xatboshi), shuningdek yuqori turuvchi organ topshiriqlari haqida maʼlumotlar (organ nomi, topshiriqning raqami va sanasi, zarur boʻlganda, topshiriq bergan mansabdor shaxs) (topshiriq mavjud boʻlgan taqdirda); loyihaning huquqiy tabiati tushuntirilgan holda uning asosiy qoidalarining mohiyati va ahamiyatining qisqacha bayoni; loyihaning qonun hujjatlariga, qonunchilik texnikasi qoidalariga muvofiqligi, shuningdek loyihaning har bir havolaki normasini qoʻllashning asoslanganligi va maqsadga muvofiqligi toʻgʻrisidagi xulosa aks ettiriladi”; r) quyidagi mazmundagi VII1 bob bilan toʻldirilsin: 871. Loyiha manfaatdor organlar va tashkilotlar bilan kelishilguniga qadar jamoatchilik va (yoki) mutaxassislar muhokamasiga kiritilishi mumkin. 872. Loyihaning jamoatchilik muhokamasi seminarlar va davra suhbatlari oʻtkazish, loyihalar matnlarini va ularga tahliliy materiallarni organning rasmiy veb-saytida joylashtirish yoʻli bilan, shuningdek boshqa usullar bilan manfaatdor davlat organlari, ilmiy, nodavlat notijorat va boshqa tashkilotlarning vakillari, olimlar va mutaxassislar, ekspertlar ishtirokida oʻtkaziladi. Loyihaning mutaxassislar muhokamasi tegishli tarmoqlarning mutaxassislari ishtirokida oʻtkaziladi. 873. Loyihalarning jamoatchilik va mutaxassislar muhokamasi tashkil etilishini taʼminlash organning rahbari zimmasiga yuklanadi. 874. Loyihaning jamoatchilik va mutaxassislar muhokamasi ishtirokchilari ishlab chiquvchi tomonidan uning matni bilan oldindan tanishtirilishi lozim. 875. Jamoatchilik muhokamasining oldin oʻtkazilgan usuli loyihaning keng, amaliy jamoatchilik muhokamasini taʼminlamagan taqdirda organning rahbari jamoatchilik muhokamasini boshqa usulda oʻtkazish choralarini koʻradi. 876. Tadbirkorlik faoliyatini amalga oshirishga taʼsir koʻrsatuvchi loyihalar loyihani ishlab chiquvchi organlar tomonidan Oʻzbekiston Respublikasi Vazirlar Mahkamasining 2014-yil 2-dekabrdagi 328-son “Qonun hujjatlarining tadbirkorlik faoliyatiga taʼsirini baholash tizimini joriy etish chora-tadbirlari toʻgʻrisida”gi qarori bilan tasdiqlangan tartibda ularning tadbirkorlik faoliyatiga taʼsirini muhokama qilish va baholash uchun Oʻzbekiston Respublikasining Interaktiv davlat xizmatlari yagona portalida ham joylashtirilishi lozim. 877. Jamoatchilik va mutaxassislar muhokama davomida bildirilgan takliflar va eʼtirozlar asosiy ijrochi yoki ishchi guruh (komissiya) tomonidan koʻrib chiqilishi lozim. Hisobga olinmagan takliflar va eʼtirozlar boʻyicha tegishli tushuntirishlar bergan holda maʼlumotnoma tuziladi. 878. Loyihaning oʻtkazilgan jamoatchilik va (yoki) mutaxassislar muhokamasi va uning natijalari toʻgʻrisidagi maʼlumotlar tushuntirish xatida aks ettirilishi lozim”; s) 103-bandning oltinchi xatboshisi quyidagi tahrirda bayon etilsin: “maʼlumotnomalar, jadvallar, diagrammalar va boshqa axborot-tahliliy materiallar koʻrinishida zarur hisob-kitoblar va koʻrib chiqish materiallari, taqdim etilayotgan loyihalarni amalga oshirish oqibatlari bahosi”; t) 105-band quyidagi tahrirda bayon etilsin: “105. Loyihaning tushuntirish xatida quyidagilar boʻlishi kerak: loyihani tayyorlash uchun asos va uni qabul qilish zarurligini asoslash, shu jumladan loyiha tayyorlash topshirilgan normativ-huquqiy hujjatlar toʻgʻrisidagi maʼlumotlar, shuningdek yuqori turuvchi organning topshiriqlari (topshiriq mavjud boʻlganda) toʻgʻrisidagi maʼlumotlar; loyihani ishlab chiquvchining toʻliq nomi; maqsadlar va vazifalar, shuningdek loyiha bilan belgilanadigan asosiy qoidalar, ularni qisqacha asoslash. Bunda loyihaning erishishga yoʻnaltirilgan asosiy maqsadlari belgilanadi, ularning vositasida aniq maqsadlarga erishish mumkin boʻlgan loyihaning alohida qoidalari qisqacha koʻrsatiladi; loyihani qabul qilishdan kutilayotgan natijalar. Bunda loyiha qabul qilinishi munosabati bilan huquqiy jihatdan tartibga solishda yuz berishi mumkin boʻlgan ijobiy oʻzgarishlar keltiriladi. Kutilayotgan natijalar miqdoriy koʻrsatkichlar koʻrsatilgan holda bayon qilinishi ham mumkin; loyiha predmetiga tegishli boʻlgan xalqaro hujjatlar va xorijiy mamlakatlar qonunchiligining prinsiplari, qoidalari va jumlalari toʻgʻrisidagi maʼlumotlar (qonun osti hujjatlari loyihalari uchun — zarur boʻlgan hollarda). Tegishli sohada ijobiy xorijiy tajriba mavjud boʻlgan taqdirda tushuntirish xatida davlat, loyihani tayyorlashda hisobga olingan norma nazarda tutilgan hujjatning turi, nomi va qisqacha mazmuni koʻrsatilishi mumkin; loyiha mazmunining tavsifi, unda loyihaning boʻlimlari, kichik boʻlimlari, boblari, paragraflari va moddalari bilan birgalikda uning tuzilishi qisqacha bayon qilinadi (qonunosti hujjatlariga zarurat boʻlganda). Zaruriyat boʻlganda loyihaning eng muhim qismini tashkil etuvchi qoidalarning asosiy mohiyati ochib beriladi; loyiha qabul qilinishi munosabati bilan boshqa normativ-huquqiy hujjatlarga oʻzgartirish va qoʻshimchalar kiritish yoxud ularni oʻz kuchini yoʻqotgan deb topish zaruriyati mavjudligi yoki mavjud emasligi toʻgʻrisidagi maʼlumotlar; loyihada foydalaniladigan boshqa normativ-huquqiy hujjatlarga havolaning har birini asoslash. Bunda unga havola qilinadigan normativ-huquqiy hujjat normasining mazmuni qisqacha ochib beriladi; agar loyihaning qoidalarini amalga oshirish qoʻshimcha moliyaviy xarajatlarni talab etsa yoki Oʻzbekiston Respublikasi Davlat budjeti yoʻqotishlariga olib kelsa — qisqacha moliyaviy-iqtisodiy asoslash. Agar loyihaning qoidalarini amalga oshirish koʻrsatib oʻtilgan xarajatlarni talab etmasa yoki yoʻqotishlarga olib kelmasa, u holda bu haqda tushuntirish xatida tegishli maʼlumot keltiriladi; loyiha jamoatchilik va (yoki) mutaxassislar muhokamasining oʻtkazilganligi va uning natijalari toʻgʻrisidagi axborot, shu jumladan Oʻzbekiston Respublikasi Vazirlar Mahkamasining 2014-yil 2-dekabrdagi 328-son “Qonun hujjatlarining tadbirkorlik faoliyatiga taʼsirini baholash tizimini joriy etish chora-tadbirlari toʻgʻrisida”gi qarori bilan belgilangan tartibda Oʻzbekiston Respublikasining Interaktiv davlat xizmatlari yagona portalida loyihani muhokama qilish natijalari toʻgʻrisidagi axborot; loyihani manfaatdor vazirliklar va idoralar bilan kelishish toʻgʻrisidagi maʼlumotlar. Bunda loyiha kelishilgan (viza qoʻyilgan) manfaatdor vazirliklar va idoralar sanab oʻtiladi; loyiha boʻyicha kelishmovchiliklar mazmunining qisqacha bayoni va ular toʻgʻrisidagi asoslantirilgan fikr (kelishmovchiliklar mavjud boʻlgan taqdirda); loyihani asoslash uchun zarur boʻlgan boshqa maʼlumotlar”; u) quyidagi mazmundagi 1091-band bilan toʻldirilsin: “1091. Loyihaning ishlab chiqilishi va kelishilishi xronologiyasi haqida maʼlumotda (mazkur Uslubiy koʻrsatmalarga 6-ilova) quyidagilar aks ettirilishi lozim: loyihaning turi; loyihaning nomi; loyihani kiritish uchun asos (asoslar); loyihani ishlab chiquvchining nomlanishi; loyiha kelishilgan sana, vazirlik va idoraning nomlanishi, uning rahbarining F.I.O. va mansabi, kelishish natijalari, loyihani Oʻzbekiston Respublikasi Vazirlar Mahkamasiga kiritilgan sanani aks ettiruvchi jadval. Loyihaning ishlab chiqilishi va kelishilishi xronologiyasi haqidagi maʼlumot ishlab chiquvchining birinchi rahbari (istisno hollarda — uning birinchi oʻrinbosari) tomonidan imzolanadi”; f) 110-band quyidagi tahrirda bayon etilsin: “110. Barcha manfaatdor organlar bilan kelishilgandan soʻng ishlab chiquvchi loyihani Oʻzbekiston Respublikasi Vazirlar Mahkamasiga kiritishdan oldin quyidagilarni: qonunning konsepsiyasi bayon qilingan tushuntirish xati yoki ushbu normativ-huquqiy hujjat loyihasining maqsadga muvofiqligini asoslashdan iborat boʻlgan tushuntirish xatini; ishlab chiquvchining yuridik xizmati rahbari (yuridik xizmat rahbari lavozimi mavjud boʻlmagan taqdirda yuriskonsult) tomonidan imzolangan huquqiy xulosa. Huquqiy xulosada uni imzolagan shaxsning familiyasi, ismi, otasining ismi, lavozimi, aloqa telefon raqamlari koʻrsatilishi lozim; agar loyiha bilan boshqa normativ-huquqiy hujjatga oʻzgartirish va qoʻshimchalar kiritish nazarda tutilgan boʻlsa, qiyosiy jadvalni; loyihani ishlab chiqish reja-grafikni — qonun loyihalar uchun; xalqaro hujjatlarning va chet el mamlakatlari qonun hujjatlarining, Oʻzbekiston Respublikasi qonun hujjatlarining tegishli qoidalarini, tegishli xalqaro tajribani Oʻzbekiston Respublikasi sharoitida qoʻllash maqbulligi toʻgʻrisidagi asosli takliflar ketma-ketlik tartibida koʻrsatilgan tahliliy qiyosiy jadvalni (qonunosti hujjatlariga zarurat boʻlganda); kelishmovchilik jadvallari, agar loyiha manfaatdor organlar tomonidan taklif va mulohazalar bilan kelishilgan (imzolangan) boʻlsa, ushbu organlarning taklif va eʼtirozlari ifodalangan xatlar nusxalarini; loyihaning ishlab chiqilishi va kelishilishi xronologiyasi haqida maʼlumotni ilova qilgan holda, Oʻzbekiston Respublikasi Adliya vazirligiga huquqiy ekspertizadan oʻtkazish uchun yuboradi”; x) mazkur oʻzgartirish va qoʻshimchalarning ilovasiga muvofiq tahrirdagi 6-ilova bilan toʻldirilsin. 3. Mazkur oʻzgartirish va qoʻshimchalar Oʻzbekiston Respublikasi Vazirlar Mahkamasining Huquqiy ekspertiza va xalqaro shartnomalar boshqarmasi bilan kelishilgan. NAMUNA Oʻzbekiston Respublikasi Vazirlar Mahkamasiga kiritilayotgan loyihaning ishlab chiqilishi va kelishilishi xronologiyasi haqida MAʼLUMOT Loyihaning turi: Oʻzbekiston Respublikasi Vazirlar Mahkamasining qarori Loyihaning nomi: “2017-yil uchun qonunlar loyihalarini ishlab chiqish va Oʻzbekiston Respublikasi Oliy Majlisining Q�nunchi­lik palatasiga kiritish dasturini tasdiqlash toʻgʻrisida” Loyihani kiritish uchun asos: Vazirlar Mahkamasining 2011-yil 5-avgustdagi 227-son qarori bilan tasdiqlangan Qonunlar loyihalarini ishlab chiqish va Oʻzbekiston Respublikasi Oliy Majlisining Qonunchilik palatasiga kiritish boʻyicha dasturlarini tayyorlash va qabul qilish, shuningdek ularning bajarilishi monitoringi tartibi toʻgʻrisida nizomning 14-bandi Loyihani ishlab chiquvchining nomlanishi: Oʻzbekiston Respublikasi Adliya vazirligi T/r Kelishilgan sana Vazirlik va idoraning nomlanishi, uning rahbarining F.I.O. va mansabi Kelishish natijalari 1. __ ____ 20__ y. Loyiha Adliya vazirligi tomonidan ishlab chiqildi va manfaatdor vazirlik hamda idoralarga kelishish (viza qoʻyish) uchun yuborildi. 2. ______ 20__ y. Davlat raqobat qoʻmitasi __________ — rais Loyihaga eʼtirozlarsiz viza qoʻyilgan. 3. __ ____ 20__ y. Markaziy bank __________ — rais Loyihaga eʼtirozlar bilan viza qoʻyilgan. 4. __ ____ 20__ y. Oʻzbekiston avtomobil va daryo transporti agentligi __________ — boshliq Loyihaga eʼtirozlarsiz viza qoʻyilgan. 5. __ ____ 20__ y. Davlat bojxona qoʻmitasi __________ — rais Loyihaga eʼtirozlarsiz viza qoʻyilgan. 6. __ ____ 20__ y. Sogʻliqni saqlash vazirligi __________ — vazir Loyihaga eʼtirozlar bilan viza qoʻyilgan. 7. __ ____ 20__ y. Turizmni rivojlantirish davlat qoʻmitasi __________ — rais Loyihaga eʼtirozlarsiz viza qoʻyilgan. 8. __ ____ 20__ y. Moliya vazirligi __________ — vazir Loyihaga eʼtirozlarsiz viza qoʻyilgan. 9. __ ____ 20__ y. Iqtisodiyot vazirligi __________ — vazir Loyihaga eʼtirozlarsiz viza qoʻyilgan. 10. __ ____ 20__ y. Loyiha Adliya vazirligi tomonidan Oʻzbekiston Respublikasi Vazirlar Mahkamasiga koʻrib chiqish uchun kiritildi. ________________________________________(ishlab chiquvchi rahbarining lavozimi) ________________(imzo) __________________________(F.I.O.)”.